Koordinatės: 54°55′26″š. pl. 23°54′56″r. ilg.﻿ / ﻿54.923952°š. pl. 23.915638°r. ilg.﻿ / 54.923952; 23.915638

| Tylos namai - Laidojimo rūmai „Liūdesys" |
| --- |
|  |
| Renovuoti laidojimo rūmai „Liūdesys", veikiantys „Tylos namai" vardu |
| Vieta | Kaunas, Lietuva |
| Statusas | Veikiantys |
| Statybų pabaiga | 1978 m. 2020 m. |
| Atidarymas | 2020-07-22 |
| Plotas | 1500 m² |

**Tylos namai - Laidojimo rūmai „Liūdesys"** – laidojimo pastatų kompleksas, Jonavos g. 220, Kaune. Suprojektuotas architekto Alfredo Paulausko, pastatytas 1978 m. renovuotas 2020 m. Reikšmingas tipologiniu požiūriu ir vertingas sovietmečio laikotarpio architektūros objektas, vėlyvojo modernizmo ritualinių statinių tipo architektūros pavyzdys. 

2009 m. įtrauktas į Kultūros vertybių registrą (unik. kodas 32819). Dokumentuose įrašyta, kad turi būti saugoma pastato tūrinė kompozicija, išorinė ir vidaus apdaila, įvairios išraiškos formos, įskaitant rūmų prieigose stovinčią skulptūrą „Liūdesys".

Rūmai iki renovacijos, 2014 m.

  

Nuo 2020 m. restauruoti laidojimo rūmai vėl vykdo veiklą „Tylos namai" vardu.

Istorija
--------

Laidojimo namus 2004 m. lapkritį aukcione iš Kauno miesto savivaldybės įsigijo fizinis asmuo už 1,9 milijono litų. Jonavos gatvėje veikiančiam „Liūdesiui" priklausė 1500 m² pastatas. Juose savo artimuosius šarvojo žymūs kauniečiai. Vėliau pagrindinius laidojimo namus nurungė privatūs konkurentai. Pasak savininko, „Liūdesyje" per mėnesį buvo pašarvojama 18-20 mirusiųjų. 2006 m. lapkričio mėn. laidojimo namai uždaryti remontui. Vėliau keitėsi savininkai, objektas tapo kelerius metus nebenaudojamas, ėmė nykti. Pastatą–vaiduolį, nepaisant Kauno architektų raginimų paskelbti jį valstybės saugomu objektu, net buvo užsimota nugriauti. 2010 m. pastatą dar nuniokojo, kaip manoma, tyčinis padegimas. Praėjus ketveriems metams po gaisro, 2013 m. buvo tvarkoma ir aptveriama teritorija, kuopiamos šiukšlės, užkalamos pastato angos.

2018 m. pradėti restauruoti laidojimo rūmai, po 4 milijonų eurų rekonstrukcijos, atvėrė duris kaip „Tylos namai" 2020 m. liepos 22 d.

Architektūra
------------

Objektas turi estetinę vertę dėl savitos raiškos bendrame tuo metu vyravusios tipinės architektūros fone. Plastiška, skulptūriška statinio tūrinė erdvinė kompozicija yra vienas išraiškingiausių vėlyvojo sovietmečio modernizmo stilistinės raiškos pavyzdžių Kauno mieste ir kartu visoje Lietuvoje. Objektas yra vienintelis Kaune ir vienas iš nedaugelio tokio funkcinio tipo pastatų Lietuvoje (po vieną tokio tipo pastatą pastatyta Vilniuje, Klaipėdoje, Šiauliuose ir Panevėžyje). 

Objektas netaisyklingos formos, jo kompozicija išsiskiria iracionalia, bet vizualiai efektinga sienų plastika. Išorėje dominuoja natūralios, šviesios, pastelinės spalvos. Sienos – plytų mūro, tinkuotos terazitiniu tinku. Interjere panaudotos dolomito plokštės. Mažoji architektūra projektuota kompleksiškai su objektu: originalios formos šiukšlių dėžės, suoliukai, atraminės sienelės, interjero skulptūriniai elementai, reklaminės iškabos, vidaus baldai ir apšvietimas. Funkcinę objekto paskirtį geriausiai atspindi skulptūra „Liūdesys", balti gipsiniai interjero reljefai ir fakelus imituojantys stikliniai šviestuvų gaubtai.

Šaltiniai
---------

1. ↑
2. ↑  „Laidotuvių rūmų pastatas". Lietuvos Respublikos kultūros vertybių registras. Nuoroda tikrinta 2014-12-02.
3. ↑
4. ↑
5. ↑
6. ↑
7. ↑   Archyvuota kopija 2014-06-07 iš Wayback Machine projekto.
8. ↑
9. ↑
10. ↑

Nuorodos
--------

* Laidojimo rūmai Kaune[neveikianti nuoroda]
* Kauno pastatai „vaiduokliai"[neveikianti nuoroda]
* Kultūros vertybe pripažintas pastatas žlugdo verslininkų planus Archyvuota kopija 2014-07-15 iš Wayback Machine projekto.
* Prašymas stabdyti nemotyvuotą ketinimą nugriauti „Liūdesio" kompleksą
* Užmiršti Kauno laidojimo rūmai kyla iš numirusiųjų
* Jonavos gatvėje tikimasi prikelti istoriją
* Restauruotame „Liūdesio" pastate Kaune atidaryti nauji laidojimo rūmai "Tylos namai"
* Atgimė merdėjusi Kauno architektūrinė vertybė: duris atvėrė istoriniai laidojimo rūmai